સાતમા મહિનાની શરૂઆત કે અંતમાં સીમંત સંસ્કાર થાય છે. સીમંત એટલે કેશશ્રૃંગાર. વાળ ઓળીએ ત્યારે જે સેંથી પડે તે સીમંત. આ સંસ્કારથી ગર્ભસ્થ શિશુ પ્રસન્ન રહે અને દીર્ઘાયુ થાય એ પહેલો હેતુ છે. તથા બીજો હેતુ સ્ત્રી સફળ ગર્ભા અને બહુસંતતિવાળી થાય. સીમંતનો હેતુ છે : બાળકને સારા વિચાર સાથે અવતરણ આપવું, બાળકને સારા સંસ્કાર આપવા, માતા-પિતાનું મન મજબૂત કરવું, માતામાં પ્રસવ માટે સાહસ અને વિશ્વાસ ઉત્પન્ન કરવા, એક પૂર્ણ બાળક વિશ્વને અર્પણ કરવું જે શારીરિક, માનસિક અને વૈચારિક રીતે શ્રેષ્ઠ હોય. આ સમયમાં બાળકની શ્રવણ શક્તિ અને સુગંધ પારખવાની શક્તિ આવે છે. તે સુગંધની પસંદ-નાપસંદ સંપૂર્ણપણે માતા પર આધારિત હોય છે. માતાને ગમતી સુગંધ બાળકને ગમે છે અને ન ગમતી સુગંધ નથી ગમતી. માતાએ ધૂપ, ફૂલ, અત્તર કે જે મનને પ્રસન્ન રાખનારની સૌરભ હોય તેનો ઉપયોગ કરવો. રોજ પાંચ મિનિટ ‘ૐ’ના ધ્વનિનું ઉચ્ચારણ કરવાથી બાળકનું હૃદય મજબૂત થાય છે. વૈજ્ઞાનિક પ્રયોગોની વાતો વાંચવાથી તમારું જ્ઞાન વધશે. બાળકને વાર્તાઓ કહેવી. સિન્ડ્રેલા કે સ્નોવ્હાઈટ કરતાં જગદીશચંદ્ર બોઝ, વિક્રમ સારાભાઈની વાતો કરવાથી જ્ઞાન સાથે પ્રેરણા પણ મળશે.